Aiemman arvion mukaan kansantalouden tuotanto supistui kesäkuussa 0,5 prosenttia, mutta tarkistus osoitti kasvuksi 3,3 prosenttia.

Kansantalouden työpäiväkorjattu tuotanto kasvoi heinäkuussa 3,1 prosenttia viime vuoden vastaavasta ajasta, Tilastokeskus kertoo tiedotteessaan.

Kausitasoitettu tuotanto kasvoi heinäkuussa 0,2 prosenttia edelliskuukaudesta.

Tilastokeskus korjasi kesäkuun lukuja selvästi ylöspäin. Kesäkuun työpäiväkorjattu tuotanto nousi tarkentuneiden tietojen mukaan 3,3 prosenttia vuodentakaisesta, kun aiemman arvion mukaan tuotanto olisi supistunut 0,5 prosenttia.

Tilastokeskuksen mukaan tarkentuminen johtui tietojen täsmäyttämisestä neljännesvuositilinpitoon.

Työpäiväkorjattuna alkutuotanto ja jalostus kasvoivat heinäkuussa kolme prosenttia vuodentakaisesta. Palvelut kasvoivat kaksi prosenttia.

Alkutuotannolla tarkoitetaan maa-, riista-, metsä- ja kalataloutta. Jalostus sisältää teollisuuden ja rakentamisen. Palvelut sisältää kaupan, majoitus- ja ravitsemistoiminnan, liikenteen, liike-elämän palvelut sekä kiinteistö-, vuokraus- ja tutkimuspalvelut, rahoitus- ja vakuutustoiminnan ja julkiset palvelut.